b'\n_START_ARTICLE_\nRochestrski most\n_START_SECTION_\nRimsko obdobje\n_START_PARAGRAPH_\nRimljani so zgradili most \xc4\x8dez reko Medway kot del ulice Watling za promet iz Londona v Dover (pristani\xc5\xa1\xc4\x8de za celinsko Evropo). To je bil skoraj gotovo prvi most na tem kraju, saj so bili Rimljani prvi zavojevalci, ki so imeli potrebno tehnologijo za premostitev tako \xc5\xa1iroke reke z mo\xc4\x8dnim plimovanjem. Rimski in\xc5\xbeenirji so sprva zgradili pontonski most za svojo vojsko, kasneje pa so ga zamenjali z mo\xc4\x8dnej\xc5\xa1im, trajnej\xc5\xa1im mostom za ve\xc4\x8dji promet._NEWLINE_Viktorijanski in\xc5\xbeenirji so odkrili rimske temelje, ko so gradili trenutni stari most, in ugotovili, da so bili uporabljeni kamniti temelji, verjetno za podporo leseni konstrukciji.\n_START_SECTION_\nSrednji vek\n_START_PARAGRAPH_\nV srednjem veku je bil leseni most vsaj od leta 960. Leta 1264 je Simon de Montfort oblegal mesto in za\xc5\xbegal most, kar je bil del uspe\xc5\xa1nega poskusa zasedbe Rochestra.  V zadnjem delu 14. stoletja je most sestavljalo devet kamnitih stebrov, ki so podpirali leseno konstrukcijo.  Upravno je bila odgovornost za most razdeljena med lokalne lastnike zemlji\xc5\xa1\xc4\x8d in ustanov. To je delovalo razumno, \xc4\x8deprav so v\xc4\x8dasih zavezanci zavrnili sodelovanje in so blago zasegli. Kljub delni obnovi je most propadal in bil vsaj enkrat letno v stanju, ki je vzbujalo skrb. Pozimi 1380/81 sta velik del mostu odnesla poplava in led._NEWLINE_Leta 1382 je bil most neprevozen in imenovana je bila komisija, da bi ugotovila, kdo je odgovoren za njegovo vzdr\xc5\xbeevanje. Nadzornik popravila je bil John de Cobham, ki je zagotovil prevoznost mostu v naslednjem letu.\n_START_SECTION_\n1391\xe2\x80\x931856\n_START_PARAGRAPH_\nKamniti most sta pla\xc4\x8dala sir John de Cobham in sir Robert Knolles (ali Knollys). Kon\xc4\x8dan je bil leta 1391. Imel je 11 lokov in skupno dol\xc5\xbeino 170 metrov. \xc5\xa0irok je bil 4,3 metra. Da bi zagotovili vzdr\xc5\xbeevanje novega mostu, je bila z dovoljenjem in sredstvi Riharda II. ustanovljena slu\xc5\xbeba dveh redarjev in skupnosti za most (Wardens and Commonalty of Rochester Bridge). Redarja in skupnost so prejemali donacije tudi od Henrika IV. in Henrika V., pa tudi denar drugih dobrotnikov. Skladu je uspelo ohraniti most s pomo\xc4\x8djo dohodka iz premo\xc5\xbeenja in nalo\xc5\xbeb ter lesa in kamnolomov. Shema izbolj\xc5\xa1av je bila kon\xc4\x8dana leta 1824 po na\xc4\x8drtih in\xc5\xbeenirja Daniela Asherja Alexandra. Most je bil raz\xc5\xa1irjen in dva osrednja loka zdru\xc5\xbeena v eno, da so zagotovili \xc5\xa1ir\xc5\xa1i kanal za plovnost. Leta 1856, ko je sodoben re\xc4\x8dni promet zahteval novo strukturo, so kraljevi in\xc5\xbeenirji poru\xc5\xa1ili srednjeve\xc5\xa1ki most.\n_START_SECTION_\n1857\xe2\x80\x931914\n_START_PARAGRAPH_\nCubbittov lito\xc5\xbeelezni most je bil zgrajen leta 1857 in je zamenjal kamnitega. Ta most je bil zgrajen dolvodno od kamnitega mostu, kjer je bil sedanji in kjer so ga zgradili Rimljani. En razpon je bil zasnovan tako, da bi ga lahko odprli za re\xc4\x8dni promet, vendar mehanizem ni bil nikoli uporabljen in so ga na koncu odstranili. Lito\xc5\xbeelezna konstrukcija je bila pod cestnim krovom, zato je bil most sorazmerno nizek, kar je pomenilo, da je potekal promet po reki le po sredini loka, sicer so tvegali tr\xc4\x8denje._NEWLINE_Tr\xc4\x8denj je bilo precej. To je zahtevalo svoj davek in pregled mostu leta 1909 je pokazal zlomljena rebra in manjkajo\xc4\x8de vijake. Po sorazmerno kratkem obdobju je bil potreben nov most._NEWLINE_Od okoli leta 1908  je bil na mostu tudi tramvaj, ki je povezal Strood in Frindsbury z Rochestrom, Chathamom, Gillinghamom in Rainhamom.\n_START_SECTION_\nOd leta 1914 do danes\n_START_PARAGRAPH_\nLito\xc5\xbeelezni most je bil rekonstruiran za 95.887 \xc2\xa3. Za promet je bil odprt 14. maja 1914, zdaj je bilo ve\xc4\x8d prostora za ladje, ki so plule po reki. Podporne lo\xc4\x8dne konstrukcije so bile zgrajene bolj narazen in nad cestnim krovom. Tramvaj je \xc5\xa1e naprej uporabljal most, dokler sistem ni bil leta 1930 opu\xc5\xa1\xc4\x8den in nadome\xc5\xa1\xc4\x8den z avtobusi._NEWLINE_Leta 1970 so zaradi pove\xc4\x8danja zmogljivosti odprli drug cestni most tik ob prvem. Na starem mostu so bila za\xc4\x8deta velika vzdr\xc5\xbeevana dela in je bil povsem obnovljen, dela so kon\xc4\x8dali novembra 2006 ter mu podalj\xc5\xa1ali \xc5\xbeivljenjsko dobo \xc5\xa1e za 30 let. Kot vsa dela na mostovih, je tudi ta pla\xc4\x8dal mostni trust s prihodki od prvotnih dotacij in brez stro\xc5\xa1kov davkopla\xc4\x8devalcev._NEWLINE_\xc4\x8cez most je speljana tudi kolesarska steza (National Cycle Route 1).\n_START_SECTION_\nKonstrukcije\n_START_PARAGRAPH_\nTu so stali \xc5\xa1tirje mostovi, tudi rimski, srednjeve\xc5\xa1ki, ki je bil zgrajen 40 m vi\xc5\xa1je, in prvi \xc5\xbeelezni\xc5\xa1ki most.\n_START_SECTION_\nRimski most\n_START_PARAGRAPH_\nRimski most je bil zgrajen okoli leta 43 po naro\xc4\x8dilu cesarja Klavdija. Mostni krov je bil podprt z devetimi kamnitimi stebri, postavljenimi na hrastovih pilotih globoko v strugi. Da bi to dosegli, so zgradili okrogel jez iz dveh koncentri\xc4\x8dnih krogov, plitvo pilotiran v strugi (nekak\xc5\xa1en keson. V krogih so z glino utrdili stene in vodo iz\xc4\x8drpali. To je omogo\xc4\x8dilo suho delovno obmo\xc4\x8dje za globoko pilotiranje v kredno \xc5\xbeivo skalo in izdelavo kamnitih opornikov. Stebri so bili oblikovani znotraj lesenega opa\xc5\xbea, kamen pripeljan od ru\xc5\xa1evin. \xc4\x8cez opornike so bili polo\xc5\xbeeni trije hrastovi tramovi, \xc4\x8deznje pa deske, ki se sestavljale vozi\xc5\xa1\xc4\x8de ceste.\n_START_SECTION_\nSrednjeve\xc5\xa1ki most\n_START_PARAGRAPH_\nTo je bil kamnit most z enajstimi loki. Zgradil ga je mojster kamnosek Henry Yevele med avgustom 1387 in septembrom 1391. Most \xc4\x8dez plimsko reko Medway je bil dolg 170 metrov in \xc5\xa1irok 4,3 metra. Oporniki so bili zgrajeni na za\xc5\xa1\xc4\x8ditnih podporah, vsaka je bila pribli\xc5\xbeno 12 metrov \xc5\xa1iroka in 27 metrov dolga s konicami, ki so gorvodno in dolvodno odbijale tok in so bile izdelane iz 10.000 kolov, povezanih s tramovi. Lesena konstrukcija je bila nato zapolnjena v kredo (lokalni kamen) in prekrita z brestovo oplato. Na teh podporah je bilo zgrajenih 12 kamnitih opornikov v nepravilnih razdaljah. V petem oboku je bil dvi\xc5\xbeni most, preostali so bili kamniti oboki v gotskem slogu. Nad njimi je bil krov z ograjo. Most je bil tlakovan s kentskim apnencem.\n_START_SECTION_\nViktorijanski most\n_START_PARAGRAPH_\nOdbor je obravnaval tri predloge za zamenjavo srednjeve\xc5\xa1kega mostu: kamniti most, vise\xc4\x8di most in most iz litega \xc5\xbeeleza, ki je bil na koncu zgrajen. Vojska je potrebovala prehod za svoja plovila z nepremi\xc4\x8dnimi jambori. Povsod na Temzi so barke lahko zni\xc5\xbeale jambor, drugi razredi plovil pa so imeli nepremi\xc4\x8dne jambore._NEWLINE_Nov most je bil \xc5\xa1irok 12 metrov s skupnim razponom 148 metrov in tremi loki. Zunanja loka imata razpon vsak po 43 metrov, srednji lok pa 52 in 5,5 metra svetle vi\xc5\xa1ine pri visoki vodi. Pokazal se je ob\xc4\x8dutljiv, saj je lito\xc5\xbeelezna konstrukcija tehtala ve\xc4\x8d kot 2500 ton. Slonela je na cilindrih iz sive litine, potopljenih v strugi v \xc5\xbeivi skali. _NEWLINE_Na strani Strooda je bil za prehod za ladje predviden 12 metrov \xc5\xa1irok kanal. Ta razpon je bil premi\xc4\x8dni most, sestavljen iz \xc5\xa1estih kovanih nosilcev, postavljenih na lito\xc5\xbeeleznem valju premera 9,1 metra na 30 valjih. Centralni vijak iz kovanega \xc5\xbeeleza je imel premer 28 centimetrov. Dvi\xc5\xbeni most je bil uravnote\xc5\xbeen. Skupna te\xc5\xbea mostu in vozi\xc5\xa1\xc4\x8da je bila ve\xc4\x8d kot 300 ton, zavrtel se je lahko 90 stopinj navzgor po toku reke.\n_START_SECTION_\nPrvi \xc5\xbeelezni\xc5\xa1ki most\n_START_PARAGRAPH_\nVzhodna kentska \xc5\xbeeleznica (East Kent Railway) je zgradila prvi \xc5\xbeelezni\xc5\xa1ki most (ki je bil odprt 29. marca 1858) za svojo progo Strood\xe2\x80\x93Chatham. Zasnoval in zgradil ga je Joseph Cubitt in je imel \xc5\xa1tiri razpone, od katerih se je eden lahko odprl za prehod ladij, \xc4\x8deprav je bilo kasneje ugotovljeno, da to ni potrebno in je bil fiksiran.  Zgrajen je bil iz \xc5\xbeeleznih nosilcev, podprtih na zidanih stebrih, dolg 183 metrov in je tehtal 700 ton. Vzhodna kentska \xc5\xbeeleznica je postala 1. avgusta 1859 Londonsko-chathamska in dovrska \xc5\xbeeleznica (London Chatham and Dover Railway) in leta 1861 je most postal del nove izpopolnjene glavne chathamske proge iz Londona v Dover. To je most, ki ima zdaj \xc5\xbeelezni\xc5\xa1ke tire.\n_START_SECTION_\nDrugi \xc5\xbeelezni\xc5\xa1ki most\n_START_PARAGRAPH_\nJugovzhodna \xc5\xbeeleznica (South Eastern Railway), lokalna tekmica, je zgradila svojo progo iz bli\xc5\xbenje \xc5\xbeelezni\xc5\xa1ke proge pri Stroodu \xc4\x8dez Medway na lastno rochestrsko postajo, Rochester Common, odprto 20. julija 1891, in lastno chathamsko postajo, Chatham Central, odprto 1. marca 1892, za katero je bil zgrajen drugi \xc5\xbeelezni\xc5\xa1ki most \xc4\x8dez Medway._NEWLINE_Tekmeci sta se zdru\xc5\xbeili leta 1899 in nastala je Ju\xc5\xbenovzhodna in chathamska \xc5\xbeeleznica. Nadaljnja racionalizacija je bila zapora kraka Chatam Central 1. oktobra 1911, tri leta pred prvo svetovno vojno. Leta 1927 je bila glavna proga Chatham preusmerjena na trdnej\xc5\xa1i drugi \xc5\xbeelezni\xc5\xa1ki most, prvotni \xc5\xbeelezni\xc5\xa1ki most pa je bil desetletja neuporabljen, dokler ga s\xc4\x8dasoma niso poru\xc5\xa1ili, pri \xc4\x8demer so pilote uporabili za drug most, ki je bil odprt leta 1970.\n_START_SECTION_\nPredor Medway\n_START_PARAGRAPH_\nRochestrski mostni trust je prav tako prispeval h gradnji predora Medway (1996), in to nekaj kilometrov dolvodno. Predor je bil zgrajen z uporabo metode potopljene cevi prvi\xc4\x8d v Angliji in \xc5\xa1ele kot drugi te vrste v Veliki Britaniji, za Conwyjem v Severnem Walesu. Delo, ki sta ga izvedli podjetji HBM Civil Engineering/Tarmac Construction, se je za\xc4\x8delo maja 1992, Medwayski predor pa je odprla najstarej\xc5\xa1a kralji\xc4\x8dina h\xc4\x8di 12. junija 1996.\n_START_SECTION_\nDobrodelnost\n_START_PARAGRAPH_\nTrust namenja tudi nepovratna sredstva za lokalne dobrodelne namene, ki segajo od nekaj tiso\xc4\x8d funtov za pomembnej\xc5\xa1e donacije. \xc5\xa0e posebej so prispevali za obnovo \xc5\xa1tevilnih pomembnih zgodovinskih zgradb v Kentu. Najnovej\xc5\xa1a ve\xc4\x8dja donacija je bila obnova ju\xc5\xbenega transepta v stolnici v Rochestru. V 1880-ih je trust ustanovil dekli\xc5\xa1ko gimnazijo v Rochestru in dal velike dotacije za \xc5\xa1olo sira Josepha Williamsona v Rochestru in de\xc5\xa1ko gimnazijo v Maidstonu.\n_START_SECTION_\nMostna kapela\n_START_PARAGRAPH_\nMostna kapela je bila zgrajena leta 1383. Ko je leta 1548 prenehala biti kapela, so jo uporabljali kot shrambo za material za most, nato kot hi\xc5\xa1o in kasneje kot gostilno in trgovino s sadjem. S\xc4\x8dasoma je izgubila svojo streho in propadla. Leta 1930 je bila obnovljena in se uporablja kot sejna soba in razstavni prostor. Enkrat letno, ob dnevu vernih du\xc5\xa1 (2. novembra), se uporablja za spominske slovesnosti ustanoviteljev trusta.'